

REPUBLIKA HRVATSKA

SISAČKO-MOSLAVAČKA ŽUPANIJA

OPĆINA MARTINSKA VES

OPĆINSKO VIJEĆE

KLASA:

URBROJ:

U Martinskoj Vesi, 2022. godine

PRIJEDLOG

Na temelju članka 66. Zakona o gospodarenju otpadom („Narodne novine“ 84/21) i članka 34. Statuta Općine Martinska Ves („Službeni vjesnik“, broj 42/13, 38/14, 5/18, 6/20 i 12/21), Općinsko vijeće Općine Martinska Ves na \_\_\_\_ sjednici, održanoj dana\_\_\_\_\_\_\_ 2022., donijelo je

**O D L U K U**

**O NAČINU PRUŽANJA JAVNE USLUGE PRIKUPLJANJA KOMUNALNOG OTPADA NA PODRUČJU OPĆINE MARTINSKA VES**

# I OPĆE ODREDBE

# **Članak 1.**

Odlukom o načinu pružanja javne usluge prikupljanja komunalnog otpada na području Općine Martinska Ves (u daljnjem tekstu: Odluka) propisuje se način pružanja javne usluge prikupljanja komunalnog otpada.

Javna usluga je usluga od općeg interesa i podrazumijeva usluge prikupljanja komunalnog otpada, jednom godišnje glomaznog otpada na lokaciji obračunskog mjesta korisnika kategorije kućanstvo, te prijevoza i predaje otpada ovlaštenoj osobi – zbrinjavatelju/oporabitelju otpada.

Ovom Odlukom propisuju se:

* davatelj javne usluge i obveze davatelja javne usluge
* korisnik javne usluge i obveze korisnika javne usluge
* odredbe o nekretnini koja se trajno ne koristi
* odredbe o Izjavi o načinu korištenja javne usluge
* kriteriji obračuna količine miješanog komunalnog otpada
* standardne veličine i druga bitna svojstva spremnika za sakupljanje otpada
* područje pružanja javne usluge
* minimalna učestalost odvoza otpada
* obračunska razdoblja kroz kalendarsku godinu
* odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada
* odredbe o načinu pojedinačnog korištenja javne usluge
* odredbe o načinu korištenju zajedničkog spremnika
* odredbe o prihvatljivom dokazu izvršenja javne usluge za pojedinog korisnika usluge
* odredbe o korištenju javne površine za prikupljanje otpada i mjestima primopredaje otpada ukoliko su različita od obračunskog mjesta
* odredbe o količini glomaznog otpada koji se preuzima u okviru javne usluge
* odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i sl.
* iznos cijene obvezne minimalne javne usluge
* kriterij za umanjenje cijene javne usluge
* [kriterij za određivanje korisnika usluge u čije ime JLS preuzima obvezu sufinanciranja cijene javne usluge](#_Toc93038923)
* odredbe o ugovornoj kazni

Ova Odluka sadrži i Opće uvjete ugovora s korisnicima javne usluge i način izračuna cijene minimalne javne usluge.

### Članak 2.

Cilj ove Odluke je uspostava javne usluge na kvalitetan, postojan i ekonomski učinkovit način, s ciljem izbjegavanja neopravdano visokih troškova, u skladu s načelima održivog razvoja, zaštite okoliša, osiguravajući pri tom javnost rada, a kako bi se osiguralo odvojeno sakupljanje miješanog komunalnog otpada iz kućanstva i drugih izvora, biootpada iz kućanstva, reciklabilnog komunalnog otpada, opasnog komunalnog otpada i glomaznog otpada iz kućanstva.

# II POJMOVNIK

### Članak 3.

Pojedini pojmovi za potrebe ove Odluke imaju sljedeće značenje:

1. ***Ambalažni otpad*** (otpadna ambalaža) je svaka ambalaža i ambalažni materijal koja je otpad osim ostataka koji nastaju u proizvodnji ambalaže,
2. ***Biootpad*** je biološki razgradiv otpad iz vrtova i parkova, hrana i kuhinjski otpad iz kućanstva, restorana, ugostiteljskih i maloprodajnih objekata i slični otpad iz prehrambene industrije.
3. ***Biorazgradivi otpad*** je svaki otpad ili dio otpada koji podliježe anaerobnoj ili aerobnoj razgradnji, kao što je otpad iz vrtova, otpad od hrane te papir i karton.
4. ***Cijena javne usluge*** je novčani iznos u kunama koji se plaća radi pokrića troškova pružanja javne usluge.
5. ***„Eko patrola“*** je obrazovni, edukacijski i nadzorni projekt davatelja usluge u kojem zaposlenici davatelja usluge aktivno educiraju korisnike usluge te provode nadzor nad provedbom odredbi ove Odluke i Općih uvjeta ugovora
6. ***Evidencija o preuzetom komunalnom otpadu*** (u daljnjem tekstu: Evidencija) je evidencija koju u digitalnom obliku vodi davatelj javne usluge i sadrži podatke o preuzetoj količini otpada od pojedinog korisniku usluge u obračunskom razdoblju.
7. ***Izjava o načinu korištenja javne usluge*** (u daljnjem tekstu: Izjava) je obrazac kojim se korisnik usluge i davatelj javne usluge usuglašavaju o bitnim sastojcima ugovora, koji se obrazac sastoji od dva stupca od kojih je prvi prijedlog davatelja javne usluge, a drugi očitovanje korisnika usluge.
8. ***Javna površina*** je površina javne namjene sukladno posebnom propisu koji uređuje prostorno uređenje.
9. ***Javna usluga sakupljanja komunalnog otpada*** (u daljnjem tekstu: javna usluga) podrazumijeva prikupljanje komunalnog otpada na području pružanja javne usluge putem spremnika od pojedinih korisnika i prijevoz i predaju tog otpada do ovlaštene osobe za obradu tog otpada.
10. ***Glomazni otpad*** je otpadni predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada te je u Katalogu otpada označen kao 20 03 07.
11. ***Komunalni otpad*** je miješani komunalni otpad i odvojeno sakupljeni otpad iz kućanstva, uključujući papi i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpada iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevinski otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata.
12. ***Korisnik javne usluge*** (u daljnjem tekstu: korisnik usluge) je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja javne usluge ili stvarni korisnik nekretnine.
13. ***Miješani komunalni otpad*** je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstava, te je u Katalogu otpada označen kao 20 03 01.
14. ***Mjesto primopredaje*** je lokacija, određena Izjavom o načinu korištenja javne usluge, na kojoj davatelj javne usluge preuzima otpad od korisnika usluge.
15. ***Mobilni uređaj za obradu otpada*** je pokretna tehnička jedinica u kojoj se otpad obrađuje na mjestu nastanka ili na mjestu ugradnje u materijale postupcima obrade, osim postupaka R1, D1, D2, D3, D4, D5, D6, D7, D10, D11 i D12 iz Dodatka I. i Dodatka II. Zakona.
16. ***Naselje*** je naselje propisano propisom kojim se uređuje područja županija, gradova i općina te naselja u Republici Hrvatskoj.
17. ***Nekretnina koja se trajno ne koristi*** je nekretnina za koju je utvrđeno da se ne koristi temeljem očitovanja vlasnika nekretnine i kad je potrebno temeljem podataka očitanja mjernih uređaja za potrošnju električne energije i/ili pitke vode ili na drugi odgovarajući način uključujući očevid lokacije.
18. ***Obavijest o sakupljanju komunalnog otpada*** (u daljnjem tekstu: Obavijest) je obavijest davatelja javne usluge korisniku usluge o načinu pružanja javne usluge.
19. ***Obračunsko mjesto***je adresa nekretnine korisnika javne usluge.
20. ***Obračunsko razdoblje***je razdoblje na koje se odnosi obračun iznosa cijene javne usluge.
21. ***Obrada otpada***je postupak oporabe ili zbrinjavanja, a uključuje i pripremu prije oporabe ili zbrinjavanja.
22. ***Obvezna minimalna javna usluga*** je iznos potreban za osiguranje ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.
23. ***Odvojeno sakupljanje*** je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada
24. ***Opasni komunalni otpad*** je opasni otpad iz podgrupe 20 01 i 15 01 Kataloga otpada koji uobičajeno nastaje u kućanstvu te opasni otpad koji po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se opasnim komunalnim otpadom smatra sve dok se nalazi kod proizvođača tog otpada.
25. ***Otpad*** je svaka tvar ili predmet koje posjednik odbacuje, namjerava ili mora odbaciti.
26. ***Primopredaja otpada*** je predaja otpada putem spremnika od strane korisnika usluge te preuzimanje tog otpada od strane davatelja javne usluge.
27. ***Reciklabilni komunalni otpad***je otpadni papir i karton, otpadna plastika, otpadni materijal i otpadno staklo, uključujući otpadnu ambalažu, iz kućanstva koji su komunalni otpad.
28. ***Recikliranje*** je svaki postupak oporabe, uključujući ponovnu preradu organskog materijala, kojim se otpadni materijali prerađuju u proizvode, materijale ili tvari za izvornu ili drugu svrhu osim uporabe otpada u energetske svrhe, odnosno prerade u materijal koji se koristi kao gorivo ili materijal za nasipavanje.
29. ***Sakupljanje otpada***je prikupljanje otpada, uključujući prethodno razvrstavanje otpada i skladištenje otpada u svrhu prijevoza na obradu.
30. ***Spremnik*** je posuda, kanistar, kontejner, bačva, kutija, vrećica i drugi odgovarajući spremnik koji sprečava rasipanje, razlijevanje odnosno ispuštanje otpada u okoliš.
31. ***Ugovorna kazna*** je iznos određen ovom odlukom koji je dužan platiti korisnik usluge u slučaju ne ispunjenja ili neurednog ispunjenja obveza koje su mu propisane ovom odlukom.
32. ***Zakon*** je Zakon o održivom gospodarenju otpadom

# III DAVATELJ JAVNE USLUGE

### Članak 4.

Davatelj javne usluge je trgovačko društvo Gospodarenje otpadom Sisak d.o.o., Trg Josipa Mađerića 1, 44000 Sisak, OIB: 25388753075 (u daljnjem tekstu: davatelj usluge).

## Obveze davatelja javne usluge

### Članak 5.

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva.
2. pružati javnu uslugu u skladu s Zakonom o gospodarenju otpadom “Narodne novine”, broj 84/21 (u daljnjem tekstu: Zakon) i ovom Odlukom.
3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže.
4. osigurati korisniku usluge spremnike za primopredaju komunalnog otpada
5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad
6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja
7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik
8. predati sakupljeni reciklabilni komunalni otpad osobi koju odredi Fond
9. voditi evidencije propisane člankom 82. Zakona
10. na spremniku održavati natpis iz stavka 2. ovoga članka
11. osigurati sigurnost, redovitost i kvalitetu javne usluge
12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske
13. obračunati cijenu javne usluge na način propisan Zakonom, ovom Odlukom i cjenikom
14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

Davatelj usluge koji osim pružanja javne usluge obavlja i druge poslove, dužan je voditi evidenciju prihoda i rashoda od javne usluge tako da je u svakom trenutku moguće utvrditi postojeće prihode i rashode od javne usluge.

O svom radu davatelj usluge dužan je predstavničkom tijelu jedinice lokalne samouprave podnijeti Izvješće o radu do 31. ožujka tekuće godine za prethodnu kalendarsku godinu i dostaviti ga Ministarstvu.

Izvješće iz stavka 4. ovoga članka sadrži opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada, podatke o redovitosti sustava, podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada.

Obrazac Izvješća iz stavka 4. ovoga članka objavljuje se na mrežnoj stranici Ministarstva.

# IV KORISNIK JAVNE USLUGE

### Članak 6.

Korisnik javne usluge na području pružanja usluge (u daljnjem tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine.

Korisnici javne usluge iz stavka 1. ovog članka ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnine za odmor) ili u svrhu obavljanja djelatnosti ili druge svrhu, razvrstavaju se u kategoriju:

1. korisnik kućanstvo ili
2. korisnik koji nije kućanstvo (drugi izvori komunalnog otpada).

Korisnik iz stavka 2. točke 2. ovog članka je korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

## Obveze korisnika javne usluge

### Članak 7.

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika,
2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini,
3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada,
4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom, obračunskom mjestu odgovarati za obveze nastale zajedničkim korištenjem spremnika,
5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi,
6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo,
7. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad,
8. predati odvojeno biootpad ili kompostirati biootpad na mjestu nastanka,
9. dostaviti davatelju usluge ispunjenu Izjavu o načinu korištenja javne usluge i
10. omogućiti davatelju javne usluge označivanje spremnika odgovarajućim natpisom i oznakom
11. omogućiti davatelju usluge kontrolu sadržaja spremnika

## Nekretnina koja se trajno ne koristi

### Članak 8.

Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

Davatelj usluge će prvi puta prihvatiti pisano očitovanje vlasnika nekretnine o trajnom nekorištenju nekretnine, a korisnik usluge mora u roku od 12 mjeseci dostaviti obračun potrošnje električne energije, plina ili pitke vode kojim dokazuje trajno nekorištenje nekretnine na način da potrošnja mjernih uređaja u razdoblju od 12 mjeseci ne bude veća od:

* za električnu energiju 50 kWh
* za pitku vodu 15 m³
* za plin 1 m³

Ako korisnik ne dokaže da je potrošnja mjernih uređaja bila manja od navedenih, davatelj usluge ima pravo naplatiti cijenu minimalne javne usluge za proteklo razdoblje u kojem se minimalna cijena javne usluge nije obračunavala.

Drugi odgovarajući način dokazivanja trajnog nekorištenja nekretnine, a osim očevida lokacije, može biti i pisano očitovanje predstavnika stanara.

Davatelj usluge dužan je izdati pisano odobrenje o odjavi korištenja javne usluge. Korisnik javne usluge dužan je svakih 12 mjeseci od dana izdanog pisanog odobrenja o odjavi korištenja javne usluge dostaviti Davatelju usluge nove podatke o očitovanju (kartica utroška) mjernih uređaja za potrošnju (električne energije, pitke vode, plina i sl.) iz kojih mora biti razvidno da na iskazanim vrijednostima mjernih uređaja nije bilo potrošnje u prethodnom razdoblju veće od one definirane u stavci 3. ovog članka u prethodnom razdoblju.

U slučaju da korisnik ne dostavi podatke iz prethodnog stavka Davatelj usluge će izvršiti retroaktivno zaduženje od dana izdavanja pisanog odobrenja te obračunati ugovornu kaznu.

Korisnici javnih usluga nekretnina na kojima ne postoje mjerni uređaji za potrošnju (električne energije, pitke vode, plina i sl.) također mogu podnijeti zahtjev za odjavu korištenja javne usluge na nekretnini koja se trajno ne koristi, a Davatelj usluge će povremeno obavljati očevid na predmetnoj nekretnini kako bi utvrdio stvarno stanje na terenu.

Davatelj usluge ima pravo provjeriti koristi li korisnik usluge nekretninu za koju je podnio zahtjev za odjavom korištenja javne usluge na nekretnini koja se trajno ne koristi.

# V NAČIN PRUŽANJA JAVNE USLUGE PRIKUPLJANJA KOMUNALNOG OTPADA

### Članak 9.

Davatelj javne usluge pruža, a korisnik javne usluge koristi javnu uslugu na sljedeći način:

1. korisniku javne usluge mora se osigurati mogućnost odvojene primopredaje komunalnog otpada, putem spremnika odgovarajućih veličina i vrsta, na njegovom obračunskom mjestu ili na javnoj površini, te odvoz glomaznog otpada jednom godišnje, bez naknade, s adrese obračunskog mjesta korisnika javne usluge kategorije kućanstvo;
2. korisniku javne usluge mora se osigurati odvojena primopredaja miješanog komunalnog otpada, biootpada i reciklabilnog otpada, koja se obavlja putem spremnika na lokaciji obračunskog mjesta korisnika usluge ili na javnoj površini, na način da se miješani komunalni otpad i biootpad sakupljaju odvojeno od otpadnog papira/kartona, plastične/metalne ambalaže i otpadne staklene ambalaže, u odgovarajućim spremnicima za miješani komunalni otpad, biootpad, otpadni papir/karton, plastičnu/metalnu ambalažu te ambalažno staklo;
3. korisniku javne usluge kategorije kućanstvo mora se omogućiti odvojena predaja glomaznog otpada jednom godišnje u količini ne većoj od 5 m³, bez naplate, odvozom s adrese obračunskog mjesta korisnika javne usluge na poziv korisnika javne usluge. Glomazni otpad mora biti zapakiran ili pripremljen na način da se spriječi njegovo prosipanje i miješanje s drugim otpadom, odnosno da se može lako odvojiti po vrstama

Na zahtjev korisnika javne usluge, uz naplatu sukladno Cjeniku davatelja javne usluge, pružaju se sljedeće usluge:

1. preuzimanje otpada iz ovoga članka u slučaju iznimne potrebe za preuzimanjem veće količine otpada od uobičajene;
2. preuzimanje glomaznog otpada, osim preuzimanja glomaznog otpada iz točke 3. ovoga članka.

## Izjava o načinu korištenja javne usluge

### Članak 10.

Korisnik javne usluge dužan je dostaviti davatelju javne usluge Izjavu o načinu korištenja javne usluge. Izjava o načinu korištenja javne usluge je obrazac kojim se korisnik usluge i davatelj usluge usuglašavaju o bitnim sastojcima ugovora.

Podaci u obrascu Izjave svrstani su u dva stupca od kojih je prvi prijedlog davatelja usluge, a drugi očitovanje korisnika usluge.

Korisnik usluge je dužan vratiti davatelju usluge dva potpisana primjerka Izjave iz stavka 1. ovoga članka u roku od 15 dana od dana zaprimanja.

Davatelj usluge dužan je po zaprimanju Izjave, korisniku usluge vratiti jedan ovjereni primjerak Izjave u roku od 15 dana od zaprimanja.

Davatelj usluge dužan je primijeniti podatak iz Izjave koji je naveo korisnik usluge kada je taj podatak u skladu s Zakonom i ovom Odlukom.

Iznimno od odredbe stavka 5. ovoga članka davatelj usluge primjenjuje podatak iz Izjave koji je naveo davatelj usluge u sljedećim slučajevima:

1. kad se korisnik usluge ne očituje o podacima u Izjavi odnosno ne dostavi Izjavu davatelju usluge u roku,
2. kad više korisnika usluge koristi zajednički spremnik gdje ne postoji elektronska evidencija predaje otpada, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo davatelj usluge,
3. kad podatak koji je naveo korisnik javne usluge nije u skladu sa Zakonom i ovom Odlukom,
4. kad davatelj javne usluge može nedvojbeno utvrditi da podatak koji je naveo korisnik javne usluge ne odgovara stvarnom stanju kod korisnika javne usluge.

Davatelj usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv korisniku usluge.

O svakoj promjeni podataka iz Izjave korisnik usluge dužan je obavijestiti davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

Sadržaj Izjave iz stavka 1. ovoga članka propisuje ministar nadležan za zaštitu okoliša pravilnikom.

## Kriterij obračuna količine miješanog komunalnog otpada

### Članak 11.

Kriterij za obračun količine predanog miješanog komunalnog otpada je volumen spremnika i broj pražnjenja spremnika u obračunskom razdoblju.

## Standardne veličine i druga bitna svojstva spremnika za sakupljanje otpada

### Članak 12.

Standardna veličina i druga bitna svojstva spremnika za sakupljanje miješanog komunalnog otpada mora se odrediti tako da je spremnik primjeren potrebi pojedinog korisnika usluge.

Primjerenost potrebe pojedinog korisnika javne usluge ne može se ocjenjivati temeljem površine ili obujma nekretnine.

## Spremnici za miješani komunalni otpad

### Članak 13.

Za prikupljanje miješanog komunalnog otpada koriste se sljedeći standardizirani spremnici:

|  |  |  |
| --- | --- | --- |
|  | **Kad jedan korisnik usluge samostalno koristi spremnik:** | **Kad više korisnika usluge zajednički koriste spremnik:** |
| **za fizičke osobe (kućanstva) spremnici zapremnine** | 120 litara 240 litara | 240 litara 1.100 litara 2.500 litara 5.000 litara |
| **za pravne osobe i fizičke osobe - obrtnike (nekućanstva)spremnici zapremnine** | 240 litara 1.100 litara 5.000 litara |  |

## Spremnici za reciklabilni komunalni otpad

### Članak 14.

Za prikupljanje reciklabilnog komunalnog otpada koriste se sljedeći standardizirani spremnici:

|  |  |  |
| --- | --- | --- |
|  | **Kad jedan korisnik usluge samostalno koristi spremnik:** | **Kad više korisnika usluge zajednički koriste spremnik:** |
| **za fizičke osobe (kućanstva) spremnici zapremnine** | 120 litara 240 litara | 360 litara 1.100 litara |
| **za pravne osobe i fizičke osobe - obrtnike (nekućanstva)spremnici zapremnine** | 240 litara 360 litara 1.100 litara 5.000 litara |  |

Iznimno, osim u navedenim spremnicima, komunalni otpad se može prikupljati i u odgovarajućim standardiziranim vrećicama koje osigurava davatelj javne usluge ako je količina otpada koju korisnik predaje veća od one koja stane u zaduženi spremnik ili kada zbog lokacije obračunskog mjesta nije moguće otpad predavati putem standardiziranih spremnika.

Davatelj javne usluge određuje obračunska mjesta kod kojih je prikupljanje komunalnog otpada putem standardiziranih vrećica jedino tehnički moguće rješenje.

Korisnici usluge mogu, u slučaju da imaju namjeru predati količinu otpada koja je veća od zaduženog spremnika ili kada zbog lokacije i načina korištenja obračunskog mjesta nisu u mogućnosti otpad predati putem standardiziranih spremnika, kupiti standardiziranu vrećicu za komunalni otpad te otpad predati u kupljenoj, standardiziranoj vrećici.

U cijeni standardizirane vrećice korisnik usluge plaća predaju miješanog komunalnog otpada sukladno cjeniku za predanu količinu komunalnog otpada.

### Članak 15.

Spremnici za sakupljanje otpada moraju biti nepropusni za tekućine, s poklopcem koji mora u potpunosti i vodonepropusno zatvarati otvor za punjenje/pražnjenje spremnika, sprječavati rasipanje otpada i širenje neugodnih mirisa.

Spremnici za određene vrste otpada označavaju se odgovarajućom bojom, bilo da je čitav spremnik obojan u odgovarajuću boju, bilo da je u odgovarajuću boju obojan samo poklopac spremnika, bilo da se na spremniku nalazi naljepnica odgovarajuće boje.

Spremnici kod korisnika javne usluge moraju imati oznaku koja sadrži natpis s nazivom davatelja javne usluge, oznaku koja je u Evidenciji o preuzetom komunalnom otpadu pridružena korisniku javne usluge i obračunskom mjestu te naziv vrste otpada za koju je spremnik namijenjen.

Spremnik za komunalni otpad mora imati jedinstvenu oznaku koju je moguće nedvosmisleno povezati s vlasnikom spremnika i očitati elektroničkim uređajem – „barcode“ oznaku. Spremnik za miješani komunalni otpad uz prethodno navedenu jedinstvenu oznaku mora biti opremljen i elektroničkim čipom.

## Područje pružanja javne usluge

### Članak 16.

Usluga se pruža za administrativnu cjelinu Općine Martinska Ves koje je obuhvaća sljedeća naselja:

Bok Palanječki, Desni Dubrovčak, Desno Trebarjevo, Desno Željezno, Jezero Posavsko, Lijeva Luka, Lijevo Trebarjevo, Lijevo Željezno, Ljubljanica, Mahovo, Martinska Ves, Setuš, Strelečko, Tišina Erdedska, Tišina Kaptolska i Žirčica

## Minimalna učestalost odvoza otpada

### Članak 17.

Broj planiranih primopredaja spremnika mora se odrediti u skladu sa sljedećom minimalnom učestalošću:

1. minimalno jednom u dva tjedna za miješani komunalni otpad,
2. minimalno jednom tjedno za biootpad,
3. minimalno jednom mjesečno za otpadni papir i karton,
4. minimalno jednom mjesečno za reciklabilni komunalni otpad

## Obračunsko razdoblje kroz kalendarsku godinu

### Članak 18.

Obračun predanog miješanog komunalnog otpada vrši se jednom mjesečno, a podrazumijeva obračun predanog otpad od prethodnog obračuna do dana novog obračuna. Obračunsko razdoblje ne smije biti dulje od 35 dana.

## Način podnošenja prigovora i postupanje po prigovoru građana na neugodu uzrokovanu sustavom sakupljanja komunalnog

### Članak 19.

Davatelj usluge je dužan omogućiti korisniku usluge podnošenje pisanog prigovora putem dva kanala i to:

* u poslovnim prostorijama, na adresi Gospodarenje otpadom Sisak d.o.o., Trg Josipa Mađerića 1, 44000 Sisak, u vremenu od 7,00 do 13,00 sati (prilikom čega mora potrošaču pisanim putem potvrditi primitak pisanog prigovora), te
* putem pošte, telefaksa ili elektroničke pošte.

Davatelj usluge u poslovnim prostorijama mora vidljivo istaknuti obavijest o načinu podnošenja pisanog prigovora.

Na sve podnesene prigovore davatelj usluge je dužan u pisanom obliku odgovoriti u roku od 15 dana od dana zaprimljenog prigovora kao i čuvati evidenciju zaprimljenih prigovora godinu dana od dana primitka pisanog prigovora.

Ukoliko korisnik usluge nije zadovoljan odgovorom na prigovor ili ukoliko nije u propisanom roku dobio odgovor na prigovor, ima pravo uputiti reklamaciju Povjerenstvu za reklamacije potrošača kojeg davatelj usluge dužan osnovati i u čijem sastavu mora biti i predstavnik udruge za zaštitu potrošača, a povjerenstvo ima obvezu odgovoriti u roku od 30 dana.

Ukoliko korisnik usluge nije zadovoljan odgovorom na prigovor i/ili odgovorom na reklamaciju, tada može podnijeti prijavu tržnoj inspekciji Državnog inspektorata:

* putem mrežne stranice Državnog inspektorata <https://dirh.gov.hr/podnosenje-prijava/83>
* putem Centralnog informacijskog sustava zaštite potrošača (CISZP) <http://prijava.mingo.hr/CD/prijava.jsp>
* osobno ili poštom na adresu Šubićeva 29, 10000 Zagreb.

## Pojedinačno korištenje javne usluge

### Članak 20.

Pod pojedinačnim korištenjem javne usluge smatra se:

1. kada jedan korisnik usluge samostalno koristi spremnik
2. kada više korisnika usluge zajednički koriste spremnik na sljedeće načine:
   1. pojedinačno otvaranje spremnika RFID karticom
   2. pojedinačno otvaranje spremnika elektroničkim ključem ili karticom putem otpadomjera
   3. na temelju unaprijed dogovorenih udjela u zajedničkom spremniku

Davatelj usluge je dužan osigurati pojedinačno korištenje spremnika na traženje Korisnika usluge.

## Korištenje zajedničkog spremnika

### Članak 21.

Pojedinačno korištenje javne usluge korištenjem zajedničkog spremnika za korisnike usluge koji su kućanstvo davatelj usluge omogućava na sljedeće načine:

1. Otvaranje spremnika RFID karticom povezanom s korisnikom usluge koja elektronički evidentira otvaranje spremnika. Na temelju broja otvaranja spremnika računa se cijena za količinu predanog miješanog komunalnog otpada.
2. Odlaganje otpada putem otpadomjera koji otvaranje evidentira elektroničkim ključem ili karticom, a korisniku dozvoljava odlaganje određenog volumena.
3. Kada više korisnika usluge koji su kućanstvo koristi zajednički spremnik potreban je njihov prethodni dogovor o udjelima u zajedničkom spremniku. Ukoliko među njima nije postignut dogovor davatelj usluge za sve korisnike usluge određuje jednak udio u spremniku. Ukupni udio spremnika i u jednom i u drugom slučaju mora iznositi 1.

Način korištenja zajedničkog spremnika određuje davatelj usluge ovisno o mjestu primopredaje.

Korisnici usluge koji nisu kućanstva dužni su pojedinačno koristiti javnu uslugu na način da koriste isključivo pojedinačni spremnik, a davatelj usluge dužan im je osigurati, bez naknade, ugovoreni spremnik za miješani komunalni otpad.

## Dokaz izvršenja javne usluge za pojedinog korisnika usluge

### Članak 22.

Davatelj usluge dužan je voditi evidenciju o preuzetom volumenu spremnika miješanog komunalnog otpada izraženog u litrama i broju pražnjenja spremnika u obračunskom razdoblju.

Evidencija se vodi u digitalnom obliku gdje su evidentirana očitanja „barcode“ oznaka, RFID čipova, elektroničkih ključeva ili kartica.

Sastavni dio evidencije iz stavka 1. ovog članka su i Izjava i dokazi o izvršenoj javnoj usluzi.

Podaci iz Evidencije iz stavka 1. ovog članka moraju biti dostupni na uvid korisniku usluge na njegov zahtjev.

## Korištenje javne površine za prikupljanje otpada i mjesta primopredaje otpada kad su različita od obračunskog mjesta

### Članak 23.

Sakupljanje komunalnog otpada na adresi obračunskog mjesta korisnika javne usluge obavlja se u odgovarajućim spremnicima koji u pravilu moraju biti smješteni na zemljištu, odnosno unutar nekretnine korisnika javne usluge. Primopredaja otpada u pravilu se obavlja na javnoj površini ispred nekretnine korisnika javne usluge. Korisnik javne usluge koristi uslugu na način da, sukladno obavijesti o prikupljanju komunalnog otpada, u dane odvoza otpada na javnu površinu ispred svoje nekretnine iznese odgovarajući spremnik s otpadom koji se u te dane odvozi.

Kada ne postoji prostorna mogućnost za smještaj spremnika na posjedu korisnika usluge, odnosno, kada nije moguće priči obračunskom mjestu korisnika usluge vozilom davatelja usluge, Jedinstveni upravni odjel Općine Martinska Ves temeljem Rješenja određuje mjesto primopredaje na javnoj površini, a davatelj usluge dužan je obavijestiti korisnika o adresi mjesta primopredaje.

## Glomazni otpad

### Članak 24.

Davatelj usluge dužan je u okviru javne usluge najmanje jednom u kalendarskoj godini preuzeti glomazni otpad od korisnika usluge koji je kućanstvo na obračunskom mjestu korisnika usluge bez naknade.

Količina odloženog glomaznog otpada koji se preuzima bez naknade ograničena je na 5 m³.

Osim u slučaju iz stavka 1. ovog članka, davatelj usluge dužan je na zahtjev korisnika usluge koji je kućanstvo osigurati preuzimanje glomaznog otpada od korisnika usluge na obračunskom mjestu korisnika usluge, pri čemu je korisnik usluge dužan platiti cijenu prijevoza i obrade tog otpada.

Davatelj usluge dužan je preuzeti glomazni otpad od korisnika usluge na obračunskom mjestu korisnika usluge koji je kućanstvo u što kraćem roku koji zajednički određuju korisnik usluge i davatelj usluge.

Zabranjeno je glomazni otpad odbacivati i sakupljati na javnoj površini, osim putem spremnika.

## Provedba ugovora u slučaju nastupanja posebnih okolnosti uključujući elementarnu nepogodu, katastrofu i sl.

### Članak 25.

Davatelj usluge se neće smatrati odgovornim za kašnjenje u ispunjenju ili za neispunjenje obveze iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, potres, štrajkovi, lokalni ili nacionalni neredi i nemiri, neprohodnost cesta zbog odrona, poplava, leda i snijeg, izuzetno jak vjetar i druge vremenske nepogode.

U slučaju nastupa takvih kašnjenja u ispunjenju javne usluge, davatelj usluge će bez odgode obavijestiti Korisnike usluge putem mrežnih stranica/sredstava javnog informiranja o njihovom nastupanju.

Ispunjenje obveza Davatelja usluge iz Ugovora u slučaju iz stavka 1. ovog članka će se odgoditi ili promijeniti za vrijeme trajanja nepredvidivih okolnosti.

# VI CIJENA USLUGE

### Članak 26.

Cijena javne usluge plaća se radi pokrića troškova pružanja javne usluge.

Davatelj usluge dužan je iz prihoda od naplate cijene javne usluge financirati samo troškove čija je svrha pružanje javne usluge uključujući slijedeće:

1. troškove nabave i održavanja opreme za prikupljanje otpada
2. troškove prijevoza otpada
3. troškove obrade miješanog komunalnog otpada i biootpada
4. troškove prijevoza i obrade glomaznog otpada koji se prikuplja u okviru javne usluge
5. troškove vođenja propisanih evidencija i izvješćivanja u vezi s javnom uslugom

## Struktura cijene javne usluge

### Članak 27.

Strukturu cijene javne usluge čini:

1. cijena za količinu predanog miješanog komunalnog otpada (C)
2. cijena obvezne minimalne javne usluge (MJU),

a određuje se prema izrazu:

CJU = MJU + C

Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada.

## Obvezna minimalna javna usluga

### Članak 28.

Obvezna minimalna javna usluga (MJU) je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

Cijena obvezne minimalne javne usluge dio je cijene javne usluge.

Na području pružanja javne usluge primjenjuje se:

1. jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i
2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo.

Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunatu za kategoriju korisnika koji nije kućanstvo.

Cijena obvezne minimalne javne usluge za korisnike usluge razvrstane u kategoriju korisnika kućanstvo iznosi:

43,87 kn (bez PDV-a od 13%)

Cijena obvezne minimalne javne usluge za korisnike usluge razvrstane u kategoriju korisnika koji nisu kućanstvo iznosi:

174,88 kn (bez PDV-a od 13%)

Način određivanja cijene obvezne minimalne javne usluge iskazan je u PRILOGU II koji je sastavni dio ove Odluke.

## Cijena za količinu predanog miješanog komunalnog otpada

### Članak 29.

Cijena javne usluge za predanu količinu miješanog komunalnog otpada (C) naplaćuje se razmjerno količini predanog otpada, sukladno kriteriju iz članka 11. ove Odluke, odnosno podacima iz evidencije o predanom otpadu.

Cijena javne usluge za predanu količinu miješanog komunalnog otpada određuje se prema formuli:

C = JCV x BP x U

gdje je:

C – cijena javne usluge za količinu predanog miješanog komunalnog otpada izražena u kunama;

JVC – jedinična cijena za pražnjenje određenog volumena spremnika miješanog komunalnog otpada, izražena u kunama sukladno cjeniku;

BP – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika;

U – udio korisnika javne usluge u korištenju spremnika

## Kriterij za umanjenje cijene javne usluge

### Članak 30.

Kriterij za umanjenje cijene javne usluge kojima se potiče korisnika javne usluge da odvojeno predaje reciklabilni komunalni otpad, glomazni otpad i opasni komunalni otpad od miješanog komunalnog otpada, utvrđuje se kako slijedi:

Korisnik kategorije koja nije kućanstvo koji u obračunskom razdoblju ne predaje više od 240 litara miješanog komunalnog otpada ostvaruje pravo na popust od 50% cijene obvezne minimalne javne usluge.

## Kriterij za određivanje korisnika usluge u čije ime JLS preuzima obvezu sufinanciranja cijene javne usluge

### Članak 31.

Općina Martinska Ves preuzima obvezu plaćanja cijene javne usluge za korisnike zajamčene minimalne naknade kao prava iz socijalne skrbi. Općina Martinska Ves dostavlja davatelju javne usluge ažurirani popis korisnika, a davatelj javne usluge dužan je mjesečno ispostaviti Općini Martinska Ves jedinstveni račun za cijenu javne usluge za sve korisnike na popisu.

# VII ODREDBE O UGOVORNOJ KAZNI

## Ugovorna kazna

### Članak 32.

Ugovornu kaznu određenu ovom Odlukom korisnik javne usluge dužan je platiti davatelju javne usluge u slučaju kad je postupio protivno Ugovoru te se ne pridržava odredbi ove Odluke i Općih uvjeta ugovora (prilog I ove Odluke).

U nastavku se određuju situacije u kojima se smatra da je korisnik javne usluge postupio protivno Ugovoru i iznos ugovorne kazne u pojedinom slučaju:

1. kad u Izjavi o korištenju javne usluge ili zahtjevu za izmjenu Izjave unese lažne podatke

* 260,00 kn za korisnike koji su kućanstvo odnosno 1049,00 kn za korisnike koji nisu kućanstvo

1. kad ne predaje otpad davatelju javne usluge (ne zaduži spremnik za miješani komunalni otpad i/ili izjavljuje da trajno ne koristi nekretninu), a na temelju podataka očitanja mjernih uređaja za potrošnju električne energije, plina, pitke vode ili na drugi način davatelj javne usluge nepobitno utvrdi da korisnik javne usluge ipak koristi nekretninu

* 260,00 kn za korisnike koji su kućanstvo odnosno 1049,00 kn za korisnike koji nisu kućanstvo

1. kad ošteti ili uništi spremnik za otpad
   * 520,00 kn za korisnike koji su kućanstvo odnosno 2098,00 kn za korisnike koji nisu kućanstvo
2. kad u spremnik za reciklabilni otpad odlaže otpad druge vrste od one koja se smije odlagati u taj spremnik sukladno dobivenim uputama davatelja usluge
   * 520,00 kn za korisnike koji su kućanstvo odnosno 2098,00 kn za korisnike koji nisu kućanstvo
3. kad se otpad sabije u spremnik na način da nije moguće njegovo gravitacijsko pražnjenje
   * 260,00 kn za korisnike koji su kućanstvo odnosno 1049,00 kn za korisnike koji nisu kućanstvo
4. kad se u spremnik odlaže žeravica
   * 520,00 kn za korisnike koji su kućanstvo odnosno 2098,00 kn za korisnike koji nisu kućanstvo
5. kad se u spremnik odlaže opasni otpad
   * 520,00 kn za korisnike koji su kućanstvo odnosno 2098,00 kn za korisnike koji nisu kućanstvo
6. kad se u spremnik za miješani komunalni otpad odlažu opasne tvari, problematični otpad, građevinski otpad, glomazni otpad ili otpad koji se može reciklirati
   * 520,00 kn za korisnike koji su kućanstvo odnosno 2098,00 kn za korisnike koji nisu kućanstvo
7. kad se u spremnik odlaže otpad na način da se otpad rasipa prilikom preuzimanja
   * 260,00 kn za korisnike koji su kućanstvo odnosno 1049,00 kn za korisnike koji nisu kućanstvo
8. kad se odlažu veće količine otpada u spremnik na način da se poklopac spremnika ne može zatvoriti
   * 260,00 kn za korisnike koji su kućanstvo odnosno 1049,00 kn za korisnike koji nisu kućanstvo
9. kada se utvrdi da je korisnik usluge naveo da je kućanstvo, a nedvojbeno se utvrdi da pripada kategoriji korisnika usluge koji nije kućanstvo
   * 1049,00 kn
10. kada ne omogući davatelju usluge pristup spremniku na mjestu primopredaje
    * 520,00 kn za korisnike koji su kućanstvo odnosno 2098,00 kn za korisnike koji nisu kućanstvo

Nadzor i utvrđivanje situacija u kojima je korisnik javne usluge postupio suprotno točkama 1. do 12. ovog članka provode zaposlenici davatelja usluge, a posebno u obliku organiziranih kontrola i edukacija koju provodi „Eko-patrola“ davatelja usluge.

Komunalni redar Općine Martinska Ves je nadležan za kažnjavanje građana za odlaganje otpada na javnu površinu ili ostavljanje otpada pokraj spremnika.

Kad više korisnika javne usluge koristi zajednički spremnik, nastalu obvezu plaćanja ugovorne kazne, u slučaju kad se ne utvrdi odgovornost pojedinog korisnika javne usluge, snose svi korisnici javne usluge koji koriste zajednički spremnik, sukladno udjelima u korištenju zajedničkog spremnika, sukladno broju otvaranja zajedničkog spremnika ili sukladno predanom volumenu, ovisno o načinu korištenja zajedničkog spremnika.

Davatelj javne usluge neće naplatiti ugovornu kaznu već će izdati pisanu opomenu ako procijeni da korisnik javne usluge nije postupio u namjeri počinjenja prekršaja, već je prekršaj počinjen zbog neinformiranosti korisnika, ili u slučaju kad je prekršaj počinjen prvi puta.

# VIII OPĆI UVJETI UGOVORA S KORISNICIMA JAVNE USLUGE

### Članak 33.

Opći uvjeti Ugovora s korisnicima javne usluge sadržani su u PRILOGU I koji je sastavni dio ove Odluke.

# IX PRIJELAZNE I ZAVRŠNE ODREDBE

### Članak 34.

Nadzor nad provedbom ove Odluke provodi nadležni inspektorat i komunalno redarstvo Općine Martinska Ves, sukladno odredbama Odluke o komunalnom redu („Službeni vjesnik“, broj 47/19) i članka 140. Zakona o gospodarenju otpadom („Narodne novine“, broj 84/21).

### Članak 35.

Davatelj javne usluge obvezan je ispuniti uvjete za naplatu odvoza miješanog komunalnog otpada prema predanoj količini otpada na čitavom području Općine Martinska Ves, sukladno članku 10. ove Odluke, u roku od najviše tri mjeseca od dana stupanja na snagu ove Odluke.

Iznimno od prethodnog stavka, davatelj javne usluge će prikupljanje biootpada uspostaviti kada za isto budu ostvarene tehničke pretpostavke, ali najkasnije do 1. siječnja 2023. godine.

Davatelj javne usluge obvezan je u roku iz stavka 1. ovog članka isporučiti svim korisnicima javne usluge spremnike za odvojeno sakupljanje komunalnog otpada.

### Članak 36.

Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Martinska Ves („Službeni vjesnik“, broj 5/18)

### **Članak 37**.

Ova Odluka stupa na snagu osmog dana od dana objave u „Službenom vjesniku“ Općine Martinska Ves.

PREDSJEDNIK

Robert Pokas, v.r.

# 

PRILOG I - OPĆI UVJETI UGOVORA O KORIŠTENJU JAVNE USLUGE SAKUPLJANJA KOMUNALNOG OTPADA NA PODRUČJU OPĆINE MARTINSKA VES

### Članak 1.

Ovim Općim uvjetima utvrđuju se međusobni odnosi davatelja i korisnika usluge koji proizlaze iz Ugovora odnosno pružanja javne usluge prikupljanja komunalnog otpada od strane davatelja usluge korisniku usluge na području pružanja javne usluge.

Ovi Opći uvjeti primjenjuju se na sve korisnike usluga koji zaključe Ugovor s davateljem usluge.

### Članak 2.

U slučaju kada odredbe Ugovora upućuju na primjenu pojedinih odredaba ovih Općih uvjeta, te odredbe Općih uvjeta postaju sastavni dio Ugovora. Korisnik usluge je upoznat sa sadržajem ovih Općih uvjeta i pristaje na njihovu primjenu.

### Članak 3.

Obveza korištenja javne usluge za sve vlasnike nekretnina odnosno posebnog dijela nekretnine i korisnike nekretnine, kad je vlasnik nekretnine odnosno posebnog dijela nekretnine obvezu plaćanja Ugovorom prenio na korisnika i o tome obavijestio davatelja usluge, nastaje danom stupanja na snagu Odluke.

Obveza davatelja javne usluge na pružanje javne usluge korisnicima koji nisu kućanstvo ne odnosi se niti obuhvaća pružanje usluge odvoza i zbrinjavanja otpada koji je kao proizvodni otpad nastao u proizvodnom procesu korisnika javne usluge, bez obzira što bi po prirodi ili sastavu bio sličan komunalnom otpadu iz kućanstva, kao ni na otpad iz poljoprivrede niti otpad iz šumarstva. Za takvu vrstu otpada korisnik javne usluge koji nije kućanstvo dužan je sklopiti poseban ugovor o odvozu i zbrinjavanju proizvodnog otpada s ovlaštenim prijevoznikom / zbrinjavateljem / oporabiteljem / trgovcem otpada.

### Članak 4.

Davatelj javne usluge i korisnik javne usluge javnu uslugu ugovaraju u skladu s odredbama Odluke i ovih Općih uvjeta, a prava i obveze davatelja javne usluge i korisnika javne usluge utvrđuju se Ugovorom, Odlukom i ovim Općim uvjetima.

### Članak 5.

Korisnici usluge javnu uslugu ugovaraju zaključenjem Ugovora sukladno Odluci.

Ugovor se smatra sklopljenim:

1. kad korisnik usluge dostavi davatelju usluge Izjavu ili
2. u slučaju kad korisnik javne usluge ne dostavi davatelju javne usluge Izjavu, prilikom prvog korištenja javne usluge ili zaprimanja na korištenje spremnika za primopredaju miješanog komunalnog otpada. U tom slučaju datum izdavanja računa za izvršenu javnu uslugu smatra se danom sklapanja Ugovora.

Sklapanjem Ugovora korisnik javne usluge potvrđuje da je upoznat s odredbama ovih Općih uvjeta i prihvaća njihovu primjenu. Davatelj usluge dužan je korisniku javne usluge, na njegov zahtjev, bez naknade uručiti Ugovor i Opće uvjete u tiskanom obliku. Davatelj javne usluge i korisnik javne usluge Ugovor sklapaju na neodređeno vrijeme.

### Članak 6.

Radi otklanjanja svake sumnje, pisani oblik Ugovora nije pretpostavka ni nastanka ugovornog odnosa između davatelja javne usluge i korisnika javne usluge, a niti valjanosti nastalog Ugovora u smislu članka 5. točka 2. ovih Općih uvjeta, posebice u slučajevima kad se usluga od strane davatelja javne usluge izvršava, a korisnik javne usluge odbija potpisati Ugovor odnosno dostaviti Izjavu.

Korisnik javne usluge dužan je, u slučaju promjena podataka vezanih uz ugovorni odnos koji utječu na odnos davatelja javne usluge i korisnika javne usluge, iste prijaviti davatelju javne usluge u roku od 15 dana od dana kad je nastupila promjena, pisanim putem, elektroničkom ili običnom poštom.

Korisnik javne usluge dužan je u navedenom roku osobito obavijestiti davatelja javne usluge o prestanku korištenja nekretnine (stana, kuće, kuće za odmor i poslovnog prostora) na obrascu „Zahtjev za raskid Ugovora o obavljanju javne usluge prikupljanja miješanog komunalnog otpada“ dostupnom na mrežnoj stranici davatelja javne usluge (www.gos.hr) ili na adresi sjedišta davatelja javne usluge, uz navođenje razloga iz članka 8. ovih Općih uvjeta.

Davatelj javne usluge dužan je korisniku javne usluge u roku od 8 dana dostaviti pisanu obavijest o tome prihvaća li ili ne prihvaća zahtjev za raskid Ugovora, uz obrazloženje.

### Članak 7.

Korisnik javne usluge koji stupa na mjesto prijašnjeg korisnika (novi korisnik) dužan je u roku od 15 dana od dana stjecanja vlasništva nekretnine odnosno prijenosa obveze plaćanja na temelju ugovora, pisanim putem obavijestiti davatelja javne usluge o početku korištenja javne usluge, podnošenjem zahtjeva za dostavu obrasca Izjave ili dostavljanjem već popunjenog obrasca Izjave.

Uz popunjeni obrazac Izjave (novi) korisnik je dužan dostaviti ispravu kojom dokazuje stjecanje vlasništva nekretnine ili prijenosa obveze plaćanja na temelju ugovora (izvadak iz zemljišnih knjiga, ugovor o prijenosu obveze plaćanja javne usluge).

Promjenu u statusu korisnika javne usluge korisnik je dužan dokazati vjerodostojnim ispravama. Svaku promjenu u statusu korisnika javne usluge koju korisnik prijavljuje, davatelj javne usluge prihvaća od datuma prijave, a primjenjuje od prvog dana sljedećeg obračunskog razdoblja te je isključena mogućnost retroaktivnog učinka prijavljene promjene.

Prilikom prestanka korištenja javne usluge korisnik javne usluge dužan je platiti sve do tada zaprimljene račune i tek tada može biti brisan iz evidencije davatelja javne usluge.

### Članak 8.

Korisnik javne usluge može zatražiti raskid Ugovora u slučajevima:

1. prestanka odnosno promjene vlasništva nekretnine te
2. u slučaju da trajno ne koristi nekretninu.

Za kategoriju korisnika koji nije kućanstvo u slučaju

1. prestanka obavljanja djelatnosti, uz dostavu rješenja o prestanku obavljanja djelatnosti.

Zahtjev za raskid Ugovora, korisnik javne usluge podnosi davatelju javne usluge u obliku pisanog očitovanja, uz koje prilaže odgovarajuće dokaze kojima potkrjepljuje razloge za raskid Ugovora i to prema potrebi: izvadak iz zemljišnih knjiga, ugovor o kupoprodaji, ugovor o darovanju, rješenje o nasljeđivanju; rješenje o prestanku obavljanja djelatnosti; ugovor o najmu/zakupu kad je korisnik javne usluge ugovorom izričito prenio na najmoprimca/zakupoprimca obvezu plaćanja javne usluge davatelju javne usluge; potvrda da se usluga isporuke električne energije, vode ili plina trajno ne koristi ili mjesečno očitanje za navedene usluge za prethodnih 12 (dvanaest) uzastopnih mjeseci.

O zahtjevu iz stavka 2. ovoga članka davatelj usluge dužan je odlučiti u roku od 8 dana od dana podnošenja zahtjeva. Prije odlučivanja o zahtjevu korisnika za raskid Ugovora, ovlašteni zaposlenik davatelja javne usluge provjerit će koristi li se nekretnina ili ne, o čemu sastavlja zapisnik. U slučaju da ovlašteni zaposlenik davatelja javne usluge utvrdi da se nekretnina, suprotno navodima korisnika, koristi, davatelj javne usluge će pisanim putem obavijestiti korisnika javne usluge o odbijanju zahtjeva za raskid Ugovora uz obrazloženje odnosno naznaku razloga zbog kojih je zahtjev korisnika za raskid Ugovora odbijen te će na računu za uslugu korisniku javne usluge obračunati ugovornu kaznu.

Ugovor prestaje važiti smrću korisnika javne usluge (fizičke osobe, fizičke osobe – vlasnika obrta) i prestankom postojanja pravne osobe brisanjem iz sudskog registra.

U slučaju prestanka važenja Ugovora zbog smrti korisnika javne usluge fizičke osobe, fizičke osobe – vlasnika obrta i prestanka postojanja pravne osobe brisanjem iz sudskog registra, pravni slijednik koji je u posjedu nekretnine ili posebnog dijela nekretnine dužan je o tome obavijestiti davatelja javne usluge najkasnije u roku od 15 dana od dana saznanja o toj okolnosti.

Davatelj javne usluge može privremeno nastaviti s pružanjem javne usluge posjedniku nekretnine ili posebnog dijela nekretnine do podnošenja Izjave (novog) vlasnika nekretnine, uz uvjet da posjednik nekretnine redovito podmiruje sve novčane obveze koje se tiču obavljanja javne usluge za predmetnu nekretninu.

### Članak 9.

Cijena javne usluge utvrđuje se cjenikom javne usluge kojeg donosi i mijenja davatelj usluge sukladno odredbama Odluke i Zakona.  Korisnik usluge je dužan plaćati cijenu javne usluge utvrđenu cjenikom javne usluge.

### Članak 10.

Cijenu javne usluge korisnici usluge plaćaju na temelju računa koji im davatelj usluge ispostavlja, kad nastaje obveza plaćanja.

Korisnik se obvezuje podmiriti račun u roku valute plaćanja. U slučaju zakašnjenja zaračunavaju se zakonske zatezne kamate u skladu s propisima.

Rok za pisani prigovor ili reklamaciju na ispostavljeni račun je 8 (osam) dana od primitka računa, u protivnom se smatra da je ispostavljeni račun nesporan, a priloženi obračun pravilan.

### Članak 11.

Spremnike za odlaganje otpada korisnik javne usluge u pravilu smješta na svojoj nekretnini. Iznimno, davatelj javne usluge može korisniku javne usluge, ukoliko nema prostor za držanje spremnika na svojoj nekretnini, odobriti držanje spremnika na javnoj površini sukladno Odluci.

O zahtjevu korisnika javne usluge za držanje spremnika za komunalni otpad na javnoj površini odlučuje rješenjem nadležno tijelo Općine Martinska Ves, uz prethodni dogovor s davateljem javne usluge.

### Članak 12.

Spremnici za otpad u dane odvoza otpada moraju biti izneseni na javnu površinu na način da vozila i radnici davatelja javne usluge imaju nesmetan pristup spremnicima i da omogućavaju normalan promet pješaka i vozila.

Spremnike iz spremišta za otpad iz stambenih zgrada na javnu površinu moraju se iznijeti u vrijeme pražnjenja spremnika te nakon pražnjenja vratiti na njihovo prvobitno mjesto. Iznose se i prazne samo spremnici u kojima se nalazi otpad.

Davatelj javne usluge dužan je rukovati spremnicima za otpad na način da iste ne oštećuje, a odloženi otpad ne rasipava i ne onečišćuje okoliš. Svako onečišćenje i oštećenje uzrokovano prikupljanjem i odvozom otpada davatelj javne usluge je dužan odmah otkloniti.

Davatelj javne usluge je dužan spremnike za otpad nakon pražnjenja vratiti na mjesto s kojih ih je i preuzeo i zatvoriti poklopac.

### Članak 13.

Korisnik javne usluge dužan je spremnike za odlaganje otpada održavati u ispravnom, čistom i funkcionalnom stanju.

Korisnik je odgovoran za svako namjerno oštećenje i nestanak spremnika koje mu je davatelj javne usluge dodijelio na korištenje bez naknade. U slučaju otuđenja i oštećenja spremnika za otpad, trošak nabave novih snosit će korisnik javne usluge putem ugovorne kazne.

U slučaju kad je to očito ili kad korisnik dokaže da je oštećenje spremnika za otpad uzrokovao davatelj javne usluge, trošak nabave nove posude snosit će davatelj javne usluge, o čemu se sastavlja zapisnik.

### Članak 14.

Korisnici usluge dužni su spremnike i/ili vrećice davatelja usluge iznijeti najkasnije do 7 sati ujutro na dan sakupljanja otpada.

Iznimno od prethodnog stavka, davatelj javne usluge može za određene dijelove područja pružanja javne usluge odrediti i drugi vremenski period za pripremanje spremnika i/ili vrećica za odvoz.

### Članak 15.

Korisnici usluge kojima volumen miješanog komunalnog otpada premašuje volumen spremnika koji su zadužili moraju višak otpada odlagati u  odgovarajućim vrećicama sa logom davatelja usluge kroz čiju cijenu plaćaju sakupljanje, odvoz i oporabu ili zadužiti spremnik većeg volumena.

### Članak 16.

U spremnike za miješani komunalni otpad zabranjeno je odlagati korisni otpad koji se može reciklirati, biorazgradivi otpad, tekući otpad, žar, lešine životinja, baterije, akumulatore, auto gume, otpad iz klaonica, mesnica, ribarnica, opasni otpad.

### Članak 17.

Svi dodatni dogovori i pravno relevantne izjave ugovornih strana su valjane jedino ukoliko su učinjene u pisanom obliku i potpisane.

U slučaju nesuglasja ili kontradiktornosti između Ugovora ili ovih Općih uvjeta, vrijede odredbe Ugovora.

Ukoliko bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta, te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode ponovno utvrditi odgovarajuću odredbu koja će zamijeniti takvu ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem takve ugovorne strane od tog prava.

Bilo kakvo odricanje od prava danog ugovornoj strani na temelju ovog Ugovora i/ili ovih Općih uvjeta mora biti dano izričito i u pisanom obliku.

Raskid ili prestanak Ugovora ne utječe na njegove odredbe za koje je izričito određeno da stupaju na snagu ili se nastavljaju primjenjivati i nakon raskida ili prestanka Ugovora.

Ugovorne strane suglasno utvrđuju da će sve eventualne sporove koji proizlaze iz ili su u svezi Ugovora pokušati riješiti mirnim putem, a ukoliko u tome ne uspiju, ugovaraju mjesnu nadležnost stvarno nadležnog suda u Sisku.

Na Ugovor i ove Opće uvjete primjenjuje se hrvatsko pravo te će se u skladu s time isti dokumenti tumačiti.

**Članak 18.**

Ovi Opći uvjeti primjenjuju se od dana stupanja na snagu Odluke o načinu pružanja javne usluge sakupljanja komunalnog otpada na području Općine Martinska Ves.

# PRILOG II – NAČIN IZRAČUNA CIJENE MINIMALNE JAVNE USLUGE

Cijena obvezne minimalne javne usluge sukladno članku 76. Zakona o gospodarenju otpadom (“Narodne novine” broj 84/21) je iznos koji osigurava ekonomski održivo poslovanje davatelja javne usluge, sigurnost, redovitost i kvalitetu pružanja javne usluge, a sve to kako bi sustav sakupljanja komunalnog otpada mogao ispuniti svoju svrhu.

Cijena obvezne minimalne javne usluge uključuje obavljanje sljedećih usluga za korisnike usluga:

* sakupljanje i odvoz miješanog komunalnog otpada i biootpada s obračunskog mjesta korisnika usluge
* sakupljanje i odvoz reciklabilnog komunalnog otpada s obračunskog mjesta korisnika usluge
* sakupljanje i odvoz glomaznog otpada s obračunskog mjesta korisnika usluge u kategoriji kućanstva
* predaju reciklabilnog komunalnog otpada na zbrinjavanje ovlaštenim osobama,

a sve sukladno Zakonu o gospodarenju otpadom i Odluci o načinu pružanja javne usluge.

Davatelj usluge je dužan je iz cijene javne usluge gospodarenja miješanim komunalnim otpadom financirati sljedeće troškove:

* materijalne troškove (troškovi materijala, goriva i energenata, otpisa sitnog inventara i zaštitne opreme, rezervnih dijelova),
* troškove usluga (usluga održavanja vozila i strojeva, registracija, distribucija uplatnica, informatičke usluge, usluge ispitivanja, građevinske usluge, ostale usluge),
* troškovi predaje odvojeno sakupljenog otpada ovlaštenom oporabitelju
* nematerijalne troškove (naknade radnicima, premije osiguranja, usluge projektiranja, zaštite imovine),
* troškove plaća radnika
* troškove amortizacije
* troškove nabave i održavanja opreme za prikupljanje otpada
* troškove vođenja propisanih evidencija i izvješćivanja

Cijena obvezne minimalne javne usluge određena je kao ukupni trošak navedenih usluga raspoređen na kategorije kućanstva i nekućanstva. Omjer raspodjele navedenih troškova na kategorije korisnika ovisan je o opterećenju sustava, odnosno omjeru kategorije korisnika (kućanstvo i nekućanstvo) i količine predanog otpada. Troškovi raspoređeni na svaku kategoriju korisnika podijeljeni su sa brojem korisnika iz te kategorije.

Formule za izračun cijene obvezne minimalne javne usluge:

MJU(kućanstvo) = ( (UT x O(kućanstvo) ) / BK(kućanstvo) ) / OR

i

MJU(nekućanstvo) = ( (UT x O(nekućanstvo) ) / BK(nekućanstvo) ) / OR

gdje je;

MJU(kućanstvo/nekućanstvo) - iznos cijene obvezne minimalne javne usluge za pojedinu

kategoriju u obračunskom razdoblju

UT - ukupni godišnji trošak određen za cijenu minimalne javne usluge

O(kućanstvo/nekućanstvo) - koeficijent omjera opterećenja sustava za pojedinu kategoriju

BK(kućanstvo/nekućanstvo) - broj korisnika pojedine kategorije

OR – obračunska razdoblja u godini (12 obračunskih razdoblja)

Sukladno izvršenom proračunu određena je cijena obvezne minimalne javne usluge za kategoriju kućanstvo u iznosu od43,87 kuna bez poreza na dodanu vrijednost i cijena obvezne minimalne javne usluge za kategoriju nekućanstvo u iznosu od 174,88 kuna bez poreza na dodanu vrijednost.

Pravo na umanjenje cijene javne usluge korisnici usluge iz kategorije nekućanstva ostvaruju sukladno članku 32. Odluke o načinu pružanja javne usluge prikupljanja komunalnog otpada.

Obaveze koje nalaže Zakon o gospodarenju otpadom kao što su osposobljavanje novog sustava prikupljanja komunalnog otpada, raščlanjivanja vrsta otpada, njegove strukture i postupaka s istim, osiguravanje nove infrastrukture koja je i najveći trošak (čipiranje i barkodiranje spremnika, opremanje specijalnih radnih vozila, uvođenje elektronske evidencije odvoza), znatno utječe na troškove poslovanja. Osim troškova koji su nastali ili će nastati sukladno Zakonskim obvezama, bilježi se i značajno povećanje drugih troškova kao što su troškovi materijala, goriva i energenata, nabave komunalne opreme, usluga održavanja vozila i strojeva, informatičkih usluga i troškova plaća.

Provođenje odredbi Zakona o gospodarenju otpadom kao i razvoj javne usluge te pružanja redovite i kvalitetne usluge izravno utječi na povećanje cijene odvoza otpada.